Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 18. ožujka 2012.

13(113)2012.

Evanđelje Iv 3, 14-21 Čitanje svetog Evanđelja po Ivanu U ono vrijeme: Reče Isus Nikodemu: »Kao što je Mojsije podigao zmiju u pustinji, tako ima biti podignut Sin Čovječji da svaki koji vjeruje u njemu ima život vječni. Uistinu, Bog je tako ljubio svijet te je dao svoga Sina Jedinorođenca da nijedan koji u njega vjeruje ne propadne, nego da ima život vječni. Ta Bog nije poslao Sina na svijet da sudi svijetu, nego da se svijet spasi po njemu. Tko vjeruje u njega, ne osuđuje se; a tko ne vjeruje, već je osuđen što nije vjerovao u ime jedinorođenoga Sina Božjega. A ovo je taj sud: Svjetlost je došla na svijet, ali ljudi su više ljubili tamu nego svjetlost jer djela im bijahu zla. Uistinu, tko god čini zlo, mrzi svjetlost i ne dolazi k svjetlosti da se ne razotkriju djela njegova; a tko čini istinu, dolazi k svjetlosti nek bude bjelodano da su djela njegova u Bogu učinjena.« Riječ Gospodnja.

Isus opisuje
Nikodemu
o čemu se radi: moraš se ponovo roditi. Potpuno nov. Nikakav polovičan život - jer se ovdje ne radi naš zemaljski život ispuniti novim sadržajem. Radi se o tome da se spasi ovaj život: zmija, koju je Mojsije uzdigao u pustinji, bila je znak spasenja. Nakon što su zmije ujele brojne Izraelce, preživio je samo onaj tko je pogledao mjedenu zmiju koju je učinio Mojsije.
Tako je i s Isusom, samo onaj tko u njega vjeruje i pogleda na križ, taj će se spasiti. Jer nas je svih ujela zmija. Ovaj svijet ne spašava, on truje, on ubija.
Bog je poslao svoga jedinorođenoga Sina da nas spasi da ne propadnemo. Stvarno vjerovati da nećemo naći samo bolji život, nego spas od smrti. To nas, župe, razlikuje od novih vjerskih pojava.
http://www.don-ivica.net

BOG NIJE POSLAO SINA DA SVIJET OSUDI NEGO DA SVIJET SPASI.
(2Ljet 36,14 -23; Ef 2,4- 10; Iv 14 - 21)
Iako je ljudska povijest povijest grešnosti, Isus stvara novu povijest pravednosti! Ono što nam je svima poznato jest da je čovjek slobodno biće. On je slobodan činiti dobro, ali isto tako može činiti i zlo, pa čak i protiv samoga sebe.
Čovjek također kao slobodan može da ljubi i mrzi. Velik je kao Bog, a može biti zločest kao Sotona. Radi toga se može govoriti da je čovjekov život (sadašnjost i budućnost) u njegovim rukama. Čovjek je obdaren umom i voljom – beskrajno misli i beskrajno ljubi ili mrzi. (Čovjek je biće istine i laži, biće ljubavi i mržnje).
Čovjek nije programiran na svoj čin – on je slobodan. Slobodno se može usmjeriti, predati... Ali to ne znači da čovjeku nije potreban Vođa, Bog, Učitelj. Uza svu slobodu čovjek je ipak krhko biće koje nije sigurno u samoga sebe (a i ne može biti jer to i nije). Da bi se 'ostvario' potreban je izvjesne pomoći da bi postigao svoj cilj. Također je čovjek svjestan da je smrtno biće, ali isto tako da bi mogao biti besmrtan. I sad, kako on smrtnik da prijeđe u besmrtnost?
Makar nesvjesno, ali se ipak događa da u tom smjeru sve postavlja. Bio netko vjernik ili 'nevjernik' – svi žele vječnost. Čovjek je također grešnik (slobodno odstupanje od principa naravi i Boga). Pa bi se moglo i reći (tako govore veliki duhovni učitelji) kada god čovjek djeluje po 'svoju', tada djeluje utilitarno (egoistički) i partikularno (iako je univerzalno buće), po tijelu. Tada griješi protiv svoje osobe i protiv onoga koji ga je stvorio (uveo u život).
Isus (Božja ljubav) se utjelovio da kroz sebe pročisti ljudsku grešnost, da čovjeku vrati optimizam. Iako je čovjek grešnik, time nije isključen od vječnosti. Bog i takvog grešnog čovjeka ljubi. On čovjeku otvara nove obzore i nove mogućnosti u budućnosti. Čovjek je uza sve što je grešan pozvan na veličanstvenost - pozvan je da bude Božji. Novo otkrivanje Boga kao ljubavi i čovjeka kao božjeg otkriva čovjeku novo svjetlo i pokazuje novi put.
Time čovjek ostavlja grijeh i polazi za Isusom ka svojoj obećanoj zemlji – sreći i vječnosti. I Biblija pravi usporedbu Mojsija u pustinji i Isusa. S Isusom započinje novi put i otvara se novi čovjek i nova zemlja. To je Nova era čovjeka i čovječanstva. Isus se pokazuje kao objavitelj Božji i kao navjestitelj božanskog optimizma. Naviješta spasenje. On je blaga i ponizna srca. On ljubi. On oprašta. On budi usnulo dobro u čovjeku koje je bilo prikriveno raznim slabostima koje su bile vidljive.
On se raduje nad grešnicima, a ne da ih osuđuje. Završnica je radost a ne sudište. Tako proizlazi iz cijelog Isusovog stava i njegovih riječi – kako nam donosi Evanđelje. Isus samim sobom i svojom istinom (ljubavlju) nikoga ne iznevjeri, ako mu se vjeruje. Sada se nameće i konkretno pitanje: da li vjerujemo Isusu?
Možda se zadovoljavamo vjerujući da je Isus bio Božji poslanik. A praktična vjera je vjerovanje Isusu. Oni koji vjeruju Isusu i koji su pošli njegovim putom nisu bili iznevjereni. S njima je bio Bog. S njima je Bog na njihovom putu, kao što je bio s Mojsijem. 'Ja sam s vama u sve dane do svršetka svijeta'.
Pa kada i zalutamo Isus se nas ljudi ne odriče. To je ono što daje fundamentalnu i psihološku sigurnost čovjeku. A iz ovoga proizlazi vrijednost ljudskog bića. Isus se predaje za svakog pojedinačno i za sve zajedno. Mi smo smišljeni pojedinačno i kao zajednica. Tako smo i objekt ljubavi pojedinačno i zajednički.
U Isusu je Bog pokazao kako je apsolutno na čovjekovoj strani. I ulazak u vječnost moguća je jedino kroz ljubav koju nam je objavio i otkrio Bog kroz Isusa Krista. Zato je kršćanstvo vjera optimizma, vjera ljubavi. Čim je vjera ljubavi time je vjera i optimizma, praštanja.
Nažalost, često se prikazuje kao vjera zakona i strave. Mislim, da to nije niti u duhu Evanđelja niti Isusa Krista. Čovječe, Bog te ljubi, Isus te ljubi i predaje se za teme, mene, za sve!
Fr. Marijan Jurčević, o.p.

4. korizmena nedjelja godine B (Iv 3,14-21)
Popričesna meditacija
“Da, Bog je tako ljubio svijet da je Sina svoga dao da ne propadne ni jedan koji u nj vjeruje, već da ima život vječni.” (Iv 3,10)
Zar je zaista ovaj svijet u svim svojim izdanjima vrijedan Božje ljubavi? Zar su zaista ljudi ovoga naraštaja vrijedni da ih Bog zagrli?
Zanimljivoje da o toj ljubavi Isus govori čovjeku farizejske sljedbe, jednome od onih koji su više cijenili slovo zakona nego ljubav. Govori Nikodemu u povjerljivom razgovoru koji se proteže duboko u noć. U tom čovjeku noći otkrivamo i mi svoje skrivene čežnje za susretom s Ljubavi, Svjetlom i Istinom. Isus mu tumači: “Svjetlost je došla na svijet, ali ljudi su više ljubili tamu nego svjetlost!” (Iv 3,19). Kao da se čovjek još uvijek uporno opire ljubavi, i nije u stanju vjerovati u Božju vjernost nasuprot ljudske nevjernosti...
Gospodine Isuse Kriste! Nikodemu farizeju strpljivo i s ljubavlju razlagao si Božje planove. Možda bi se to i meni moglo dogoditi... samo kada bih, poput Nikodema, htio proboraviti duže vremena s Tobom, kada bih ti povremeno mogao žrtvovati i dio noći za razgovor s Tobom. Pa neka se i sa mnom zbude novo rođenje o kojemu veliš: “Vjetar puše gdje hoće. Tako je sa svakim koji je rođen od Duha.” (Iv 3,8)
Dođi, Gospodine Isuse!
Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Solidarnost s CRKVOM u BiH
Prošle nedjelje i tjedna smo imali akciju solidarnosti s Crkvom u BiH. Prkupili smo od milostinje 3.262 KN kasa na dnu crkve 1.467 KN pojedinačno 200 KN ukupno: 4.929 KN. Svima Vama hvala.
NOVO PISMO FRA ILIJE
Dragi Fra Drago, Šalom !
Kako vidiš odavna nisam otvorio poštu. Bio sam zauzet s kopanjem i zidanjem TEMELJA NOVE MISIJE I SAMOSTANA U NGENGERE. Jučer smo završili temelje prvog djela.
Osnivajući novu Misiju NGENGERE, u cijelom tom kraju ima samo jedna OSNOVNA ŠKOLA "NGENGERE" SA 20 RAZREDA I BLIZU 1000 ĐAKA. NEMA NIGDJE SREDNJE ŠKOLE. SVI ĐACI KOJI ZAVRŠE OSNOVNU ILI IDU PJEŠICE DVA SATA DO BUTEMBO ILI OSTAJU U SELU.
DAKLE NAŠE POTREBE SE OKREĆU PREMA TOJ NOVOJ MISIJI: PRIPREME ZA GRADNJU SREDNJE ŠKOLE, OBNOVA ZGRADA OSNOVNE ŠKOLE OD BLATA I ŠKOLOVANJE.
Oni koji žele POMOĆI JEDAN RAZRED: "OSNOVNE ŠKOLE NGENGERE": staviti prozore ili klupe ili drugi vid pomoći, dobro su došli. Neka uzmu jedan razred te škole.
Uz bratski pozdrav, odani i zahvalni Fra Ilija, misionar 23. veljače 2012.
U tu svrhu smo postavili svjećice kod Gospe Karmelske i kipa sv. Frane gdje možete ubaciti svoje novčane priloge koje sakupite do Uskrsa za misiju NGENGERE.
Do sada smo skupili 2.986 KN

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 18. III. 2012. IV. KORIZMENA (Sredoposna «Laetare”)
Ponedjeljak 19. III. Sv. Josip . Misa na Plovaniji u 8,30 u 10,30 i 18 sati — Kateheza za odrasle u 19,45 sati
Utorak 20. III. Dionizije, Vlado — prvi utorak sv. Anti . Kateheza za mlade u 20 sati. U utorka u našoj crkvi je molitva naših svećenika i vjernika posljednji put u ovom ciklusu: KRUNICOM ZA PRAVDU u 18,30 sati.
Srijeda 21. III. Serafion, Vesna (prvi dan proljeća)
Četvrtak 22. III. . Oktavijan, Jaroslav, Lea
Petak 23. III. Oton, Dražen, KRIŽNI PUT u 18,30 sati
Subota 24. III . Latin, Javorka.
Nedjelja 25. III. 2012. V. KORIZMENA (Gluha)
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
Nedjeljom i petkom KRIŽNI PUT U KORIZMI u 18,30 sati.
Prve nedjelje u mjesecu sastanak s FSR-om sat vremena prije večernje mise.
KRUNUCA svaki dan u 18,30 sati

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)